เพิ่งลองโหลดแอ็พ Eatigo มาใช้เป็นครั้งแรก ค้นหาร้านอาหารที่อยู่ใกล้ๆ ก็มาเจอร้านนี้ ไม่เคยได้ยินชื่อมาก่อน ขายอะไรบ้างก็ไม่รู้ แต่ได้ส่วนลด 50% ค่าอาหาร (ไม่รวมเครื่องดื่ม) กดจองเลยเพราะอยากได้ส่วนลด 555

ก่อนไปก็ลองหาข้อมูลจาก wongnai โห....ร้านดังนะเนี่ย คน review เพียบ แต่เป็นอีกสาขาที่อโศก คาดหวังสูงมากว่าต้องอร่อยสุดๆ ดูราคาคร่าวๆ ก็แรงอยู่ ร้านหาไม่ยาก เข้าซอยสาทร 8 วิ่งไปตามทางใน google map จนโผล่มาเจอโรงแรม Glow ลงจอดชั้นใต้ดินได้เลย ตอนแรกนึกว่าร้านจะหรูมากเพราะอยู่ในโรงแรม แต่จริงๆ บรรยากาศธรรมดาสบายๆ ลูกค้าใส่ขาสั้นลากแตะมาก็มี

พอเข้าร้านปุ๊บมีพนักงานหญิงตัวผอมๆ ผมยาวคอยยืนรับลูกค้าอยู่ แต่หน้ามุ่ยพูดเสียงแข็งๆ ถามก็ตอบห้วนๆ เอิ่ม...ใครบังคับน้องเค้ามายืนต้อนรับเนี่ย แต่พอนั่งโต๊ะแล้วได้พนักงานหญิงอวบผมหยิกยาวยิ้มแย้มดีมารับ order ค่อยยังชั่ว 

ทำการบ้านมาแล้วว่าเมนูแนะนำมีอะไรบ้าง สั่งไปเลย
1. Eggs benedict with Sloane's back bacon (250) - ไม่อร่อย จืดๆ มันๆ
2. Pancakes with maple sausage (210) - ตัวแพนเค้กอร่อยมากๆ นุ่ม หอม ส่วนไส้กรอกเค็มจัด รู้งี้สั่งแบบ plain ดีกว่า
3. Chicken pesto salad (220) - รสแปลกดี 
4. Smoked salmon salad (240) - ธรรมดา
5. Pasta poached egg carbonara (240) - ไข่สุกเกินไป ไม่ไหลเยิ้ม ซอสน้อยเส้นแห้ง รสชาติพอใช้ได้ 
6. Pasta with bacon and garlic (220) - เผ็ดอร่อย ชอบ
7. Peanut butter lava (240) - อร่อย ตัวเค้กลาวามาแบบร้อนๆ ตัดแล้วไส้ไหลเยิ้ม รสเข้มข้น กินกับ Raspberry Sorbet รสเปรี้ยวจี๊ด เข้ากันแบบแปลกๆ ดี
8. Chocolate truffle cake (135) - อร่อยเข้มข้น     
9. Red wine beef stew (350) - เราไม่กินเนื้อวัว แต่คนสั่งบอกว่าอร่อย ทำดีกว่าร้าน Aubergine เยอะเลย มันบดเนื้อเนียนหอมเนยรสดี

ถ้าไม่มีส่วนลด 50% ก็ถือว่าแพงเกินไปหน่อยเพราะอาหารแต่ละจานปริมาณไม่เยอะ บางจานก็ไม่อร่อยด้วย แต่ขนมอร่อยดี ถ้าไปคราวหน้าจะเน้นกินขนมกับ Pancake ดีกว่า 

ปล. เราเอาบัตรเครดิตให้พนักงานไปรูด ปรากฏว่าพนักงานบอกว่าบัตรเราเสีย รูด 2 ครั้งก็ไม่ผ่าน (ก่อนมาร้านเราเพิ่งรูดซื้อของที่ Boots ไปเอง บัตรไม่ได้เสียชัวร์ วงเงินก็เหลืออีกบาน) พนักงานยืนยันไม่รับบัตรเครดิตเรา เราลองโทรไปสอบถามทางบัตรเครดิตแล้ว บัตรเราไม่เสียชัวร์เพราะเพิ่งใช้ไปเอง น่าจะเป็นที่เครื่องรูดของทางร้านนั่นแหละมีปัญหา สัญญานอาจไม่ดีตอนที่รูดบัตรเรา เฮ่อ

